**FORSLAG til hovedgeneralforsamlingen 27-04-2022**

**Stillet af hovedbestyrelsen**

**(Nye) Vedtægter for idrætsforeningen tst**

**(og annullering af tidligere vedtægter inkl. afdelingsvedtægter)**

 **Navn og Hjemsted**

* Foreningens navn og hjemsted §1 side 2

**Formål**

* Foreningens formål §2 side 2

**Medlemskab**

* Optagelse af medlemmer §3 side 2
* Udmeldelse, eksklusion §4 side 3

**Organisation**

* Foreningen organisation §5 side 3
* Hovedgeneralforsamling §6-§7 side 4
* Afdelingsgeneralforsamling §8-§9 side 5
* Hovedbestyrelsen §10 side 6
* Forretningsudvalget §11 side 7
* Afdelingsbestyrelser §12 side 8

**Økonomi**

* Kontingent §13 side 10
* Hæftelse §14 side 10
* Foreningens økonomi §15 side 10
* Afdelingernes økonomi §16 side 11
* Revision §17 side 11
* Anvendelse af overskud §18 side 11
* Støtteordninger §19 side 12

**Repræsentation**

* Repræsentation §20 side 12

**Vedtægtsændring**

* Vedtægtsændringer §21 side 12

**Opløsning af foreningen**

* Ophør af en afdeling §22 side 12
* Foreningens opløsning §23 side 13

**Vedtægter for *Idrætsforeningen TST* April 2022**

**Navn og Hjemsted**

**§ 1. Foreningens navn og hjemsted.**

1. Foreningens navn er *Idrætsforeningen TST* (herefter kaldet foreningen).

2. Foreningen er stiftet den 28. juni 1979.

3. Foreningens hjemsted er True, Skjoldhøj og Tilst området, Århus kommune.

4. Alle former for brug af foreningens navn, må kun forekomme i en af TST´s hovedbestyrelse godkendt form.

**Formål**

**§ 2. Foreningens formål.**

1. Gennem kvalificerede tilbud om idræt såvel bredde som elite og motion at tilbyde fritidsaktiviteter og et fællesskab, der kan gøre foreningen til et lokalt kraftcenter og samlingssted for hele familien.

2. At drive foreningens faciliteter på en for befolkningen almennyttig måde, primært udlejning af idrætslokaler til foreningen selv, andre idrætsforeninger, anden idrætsaktivitet samt andre foreninger eller andre organisationer.

**Medlemskab**

**§ 3. Optagelse af medlemmer.**

1. I foreningen kan optages medlemmer enten som aktive eller passive. Optagelse af ikke myndige som medlemmer af foreningen kræver tillige samtykke fra forældre/værge.

2. Begæring om optagelse i foreningen rettes til de respektive afdelingsbestyrelser. Kan en afdelingsbestyrelse ikke umiddelbart imødekomme en begæring om optagelse i foreningen, skal optagelsen forelægges Hovedbestyrelsen til endelig afgørelse.

3. Æresmedlemmer kan på Hovedbestyrelsens forslag vælges af generalforsamlingen, når mindst 2/3 af de afgivne stemmer er for forslaget. Spørgsmål om valg af æresmedlemmer kan ikke gøres til diskussion på generalforsamlingen.

4. Personer, som tidligere var medlem af en anden forening og som er i kontingentrestance i denne, kan ikke optages som medlem i TST.

**§ 4. Udmeldelse, eksklusion.**

1. Til gyldig udmeldelse kræves, at den sker skriftlig med mindst 14 dages varsel til den pågældende afdelingsbestyrelse. Såfremt man er medlem af flere afdelinger, skal opsigelse foretages til hver afdeling.

2. Foreningens medlemmer er underkastet foreningens vedtægter samt til enhver tid givne reglementer, love og bestemmelser udgivet af DGI, Dansk Idræts Forbund og de underorganisationer, som foreningen til enhver tid måtte være medlem af.

3. Overtræder et medlem disse love og forskrifter, eller udviser en opførsel, der gør vedkommende uværdig til fortsat at være medlem, kan Hovedbestyrelsen under ansvar over for generalforsamlingen ekskludere den pågældende af foreningen. Vedkommende skal inden Hovedbestyrelsen træffer sin afgørelse have haft lejlighed til at fremføre sit forsvar. Ved eksklusion har det pågældende medlem ret til at møde på førstkommende generalforsamling og der få sagen forelagt. Generalforsamlingens beslutning om stadfæstelse af eksklusion kræver, at mindst 2/3 af de afgivne stemmer er for forslaget. I mindre graverende tilfælde kan Hovedbestyrelsen idømme karantæne. Et medlem, der er ekskluderet ved en generalforsamlingsbeslutning, kan kun optages ved en ny generalforsamling.

**Organisation**

**§ 5. Foreningens organisation.**

1. Foreningen udgør en juridisk enhed.
2. Foreningen er organiseret som en flerstrenget forening med en hovedgeneralforsamling, en hovedbestyrelse og et forretningsudvalg samt en afdelingsgeneralforsamling og en afdelingsbestyrelse for hver idrætsgren i foreningen.

**§ 6. Hovedgeneralforsamlingen.**

1. Hovedgeneralforsamlingen har med de indskrænkninger, som disse vedtægter foreskriver, den højeste myndighed i alle foreningens anliggender.
2. Den ordinære generalforsamling afholdes hvert år i april måned, og indkaldes med mindst 21 dages varsel ved opslag på hjemmesiden www.tst-tilst.dk og i klublokalerne med bekendtgørelse af dagsorden. Eventuelle forslag skal være Hovedformanden i hænde senest 14 dage før generalforsamlingen.

3 Indkomne forslag vil være tilgængelige i klublokalerne og på www.tst-tilst.dk senest 1 uge før generalforsamlingen.

4. Stemmeret har alle aktive medlemmer, der er fyldt 16 år, og som har været medlem i mindst 3 mdr. og ikke er i kontingentrestance. Stemmeret kan kun udøves ved personligt fremmøde. (se §8, stk.5)

5. Æresmedlemmer og passive medlemmer kan uden stemmeret og taleret overvære generalforsamlingen.

6. Dagsorden for den ordinære generalforsamling skal omfatte følgende punkter:

1. Valg af dirigent og referent.
2. Beretning fra Hovedformanden.
3. Forelæggelse af det reviderede regnskab for det forløbne år til godkendelse, samt budget for det aktuelle år.
4. Behandling af indkomne forslag.
5. Valg af Hovedformand i lige år, og Hovedkasserer i ulige år.
6. Valg af 3 - 5 medlemmer til forretningsudvalget. 2 - 3 i lige år og 1 - 2 i ulige år.
7. Valg af 2 interne revisorer og 1 revisorsuppleant.
8. Valg af ekstern revisor.
9. Eventuelt.

7. Generalforsamlingen vælger sin dirigent, der ikke må være medlem af Hovedbestyrelsen, til at lede forhandlingerne. De af dirigenten trufne afgørelser skal på forlangende af et stemmeberettiget medlem sættes under afstemning.

Generalforsamlingens beslutninger træffes ved simpelt stemmeflertal, dog med undtagelse af §3, stk.3, §4, stk.3, §21, stk.1, §22, stk.2 og §23, stk. 2.

8. Dirigenten bestemmer afstemningsmåden, dog skal afstemning og valg foregå skriftligt på begæring fra et stemmeberettiget medlem, ligesom alle afstemninger om eksklusion skal foregå skriftligt.

9. Generalforsamlingens beslutninger indføres i protokol, hvori også referat af forhandlingerne optages i det omfang dirigenten bestemmer. Har en generalforsamling truffet afgørelse i en sag, kan denne ikke på ny forebringes på samme generalforsamling.

**§ 7. Ekstraordinær generalforsamling.**

1. Ekstraordinær generalforsamling kan til en hver tid indkaldes af et flertal i Hovedbestyrelsen og skal indkaldes når mindst 25 % af de stemmeberettigede medlemmer skriftligt indgiver begæring herom til Hovedbestyrelsen. I sidstnævnte tilfælde skal generalforsamlingen afholdes senest 1 måned efter, at begæringen herom er fremsat over for Hovedbestyrelsen med oplysning om det/de emner, der ønskes behandlet. Om indkaldelsesmåde og udsendelse af dagsorden gælder bestemmelserne i §6, stk.2.

**§ 8. Afdelingsgeneralforsamlinger**

1. For hver sportsgren indenfor foreningen afholdes en årlig afdelingsgeneralforsamling.

De ordinære afdelingsgeneralforsamlinger afholdes hvert år i februar/marts måned.

2. Indkaldelse til generalforsamling skal som minimum ske på TST´s hjemmeside www.tst-tilst.dk med mindst 21 dages varsel og med angivelse af dagsordenen.

3. Eventuelle forslag, der ønskes behandlet på generalforsamlingen skal være bestyrelsen i hænde senest 14 dage før generalforsamlingen.

Indkomne forslag skal være tilgængelige i klublokalerne og på www.tst-tilst.dk senest 1 uge før generalforsamlingen.

4. Dagsorden for afdelingsgeneralforsamlingen skal som minimum omfatte følgende punkter:

1. Valg af dirigent og referent
2. Bestyrelsens beretning for det forløbne år
3. Fremlæggelse af det reviderede årsregnskab til godkendelse
4. Fremlæggelse af budgettet for indeværende år til orientering
5. Behandling af indkomne forslag
6. Valg af bestyrelsesmedlemmer. 2 – 3 i lige år og 3 – 4 i ulige år
7. Evt. valg af 1-2 suppleanter
8. Valg af et bestyrelsesmedlem som afdelingens faste medlem af tst’s Hovedbestyrelse
9. Eventuelt

5. Generalforsamlingens beslutninger træffes ved simpelt stemmeflertal, dog med undtagelse af afstemninger i henhold til § 22, stk. 2.

Stemmeberettiget er alle afdelingens medlemmer, der er fyldt 16 år. Bestyrelsens medlemmer skal dog være myndige. Stemmeberettiget er endvidere forældre/værge til børn under 16 år, der er medlem af afdelingen, dog kan intet medlem have mere end 1 stemme.

6. Afgørelser skal på forlangende af et stemmeberettiget medlem sættes under afstemning. Dirigenten bestemmer afstemningsmåden, dog skal afstemning og valg foregå skriftligt på begæring fra ét stemmeberettiget medlem.

7. Generalforsamlingens beslutninger indføres i protokol, hvori også referat af forhandlingerne optages i det omfang dirigenten bestemmer. Har en generalforsamling truffet afgørelse i en sag, kan denne ikke på ny tages op på samme generalforsamling.

8. Stemmeberettiget på generalforsamlingen er alle afdelingens aktive medlemmer, der er fyldt 16 år og som har været medlem i mindst 3 mdr. og ikke er i kontingentrestance. Stemmeret kan kun udøves ved personligt fremmøde.

Stemmeberettiget er endvidere forældre/værge til børn under 16 år, der er medlem af afdelingen, dog kan intet medlem have mere end 1 stemme.

9. Medlemmer af TST’s Forretningsudvalg har, uden stemmeret, ret til at deltage i afdelingens generalforsamling.

10. Passive medlemmer kan uden stemmeret og taleret overvære generalforsamlingen.

**§ 9. Ekstraordinær afdelingsgeneralforsamling**

1. Ekstraordinær generalforsamling kan til en hver tid indkaldes af et flertal bestyrelsen og skal indkaldes når mindst 25 % af de stemmeberettigede medlemmer i afdelingen skriftligt indgiver begæring herom til bestyrelsen. I sidstnævnte tilfælde skal generalforsamlingen afholdes senest 1 måned efter, at begæringen herom, med oplysning om det/de emner, der ønskes behandlet, er fremsat over for bestyrelsen.

Om indkaldelsesmåde og udsendelse af dagsorden gælder bestemmelserne i § 10 stk. 2 og stk. 3.

**§ 10. Hovedbestyrelse.**

1.Foreningens Hovedbestyrelse udgøres af en generalforsamlingsvalgt Hovedformand,

en generalforsamlingsvalgt Hovedkasserer samt 1 medlem valgt på hver afdelingsgeneralforsamling.

2. Hovedbestyrelsens på lovlig måde vedtagne beslutninger og de i henhold til dertil foretagne handlinger forpligter foreningen.

3. Formands- og kasserervalget gælder for 2 år og begge er aldrig på valg samme år. Formanden er på valg i lige år og kassereren i de ulige.

4. Ved valg af ikke tilstedeværende kandidater skal skriftligt tilsagn fra disse foreligge.

5. Ved stemmelighed foretages omvalg og evt. derefter lodtrækning.

6. Alle Hovedbestyrelsens medlemmer skal være myndige og stemmeberettigede i foreningen. Det skal tilstræbes, at Hovedformand og Hovedkasserer ikke er medlemmer af en afdelingsbestyrelse.
Hovedbestyrelsen skal afholde møde mindst 4 gange om året og i øvrigt efter behov. Skriftligt referat fra alle møder skal foreligge.

7. Udtræder Hovedformand eller Hovedkasserer i valgperioden, supplerer Hovedbestyrelsen sig. Suppleringsvalg, foretaget i årets løb, gælder kun til næste generalforsamling.

8. Hovedbestyrelsen fastsætter selv sin forretningsorden og nedsætter selv de nødvendige udvalg (ud over de faste udvalg?) for foreningens drift. Medlemmer af disse behøver ikke nødvendigvis at være medlem af Hovedbestyrelsen.

Formændene for disse udvalg kan deltage i hovedbestyrelsesmøder med taleret, men uden stemmeret.

9. Hovedbestyrelsen er kun beslutningsdygtig, når mindst 8 medlemmer er til stede. I tilfælde af stemmelighed har formanden eller dennes stedfortræder (som i Hovedformandens fravær er Hovedkassereren) den afgørende stemme.

**§ 11. Forretningsudvalg.**

1. Foreningens daglige ledelse varetages af et forretningsudvalg på 5 – 7 personer, der repræsenterer foreningen i alle forhold, under ansvar over for Hovedbestyrelsen.

2. Forretningsudvalgets faste medlemmer er Hovedformanden, Hovedkassereren samt

3 – 5 af generalforsamlingen valgte medlemmer, der vælges for 2 år.

3. Hovedformanden er forretningsudvalgets formand.

4. Forretningsudvalget tager sig af den daglige administration og er ansvarlig for foreningens og aktiv-centrets daglige drift samt for ansættelse/afskedigelse af personale.

5. Forretningsudvalget fastsætter selv sin forretningsorden.

6. Foreningen tegnes af Hovedformand og Hovedkasserer i forening eller en af disse i forening med 2 medlemmer af forretningsudvalget. Forretningsudvalget kan meddele fuldmagt til enkeltpersoner eller grupper af personer, så disse kan tegne foreningen på definerede områder.

7. Forretningsudvalgets, på lovlig måde, vedtagne beslutninger og de i henhold dertil foretagne handlinger forpligter foreningen.

8. Forretningsudvalget er beslutningsdygtigt, når Hovedformand og/eller Hovedkasserer og mindst to forretningsudvalgsmedlemmer er til stede.

9. I tilfælde af, at et eller flere af de generalforsamlingsvalgte medlemmer af forretningsudvalget udtræder af forretningsudvalget før udløbet af den periode de er valgt for, udpeger Hovedbestyrelsen midlertidige medlemmer af forretningsudvalget. De udpegede medlemmer af forretningsudvalget er kun medlemmer af forretningsudvalget indtil næste generalforsamling.

10. Forretningsudvalgets møder refereres i skriftlige mødereferater, der er tilgængelige for alle hovedbestyrelsesmedlemmer.

11. Forretningsudvalget kan til enhver tid nedsætte faste udvalg til løsning af specifikke opgaver/områder, defineret af forretningsudvalget og/eller hovedbestyrelsen.

12. De faste udvalgs møder refereres i beslutningsreferater som sendes til forretningsudvalg.

13. Forretningsudvalget kan på vegne af Hovedbestyrelsen oprette en afdeling, når det skønnes hensigtsmæssigt.
Hovedbestyrelsen kan stille en afdeling i bero indtil næste hovedgeneralforsamling, som tager den endelig beslutning om afdelingens videre forløb.

14. Det påhviler forretningsudvalget at tilsikre, at foreningen har fortrinsret til idrætscenterets faciliteter. Med respekt for denne fortrinsret er udvalget forpligtet til/berettiget til at søge udlejet/udleje lokaler – det være sig idrætslige eller andre formål – til private, myndigheder og andre interesserede på vilkår, som sikrer den bedst mulige drift.

Forretningsudvalget fastsætter timeleje for centerets faciliteter, herunder ved udlejning til foreningen, andre idrætslige formål og ikke-idrætslige formål. Forretningsudvalget kan bemyndige en eventuel ansat til at indgå lejeaftaler.

15. Forretningsudvalget er berettiget til at ansætte lønnet medhjælp, herunder forretningsfører og/eller forpagter til kantinedrift, såfremt man finder det fornødent.

16. Medlemmer af forretningsudvalget har ret til at deltage i afdelingsgeneralforsamlinger uden stemmeret.

17. Forretningsudvalgets medlemmer kan med stemmeret deltage i hovedbestyrelsens møder.

**§ 12. Afdelingsbestyrelser**

1. En afdelings daglige ledelse varetages af en bestyrelse på 3-7 personer, der vælges på afdelingsgeneralforsamlingen for 2 år ad gangen. 2-4 i lige år og 1-3 i ulige år. Bestyrelsens medlemmer skal være myndige.

2. Bestyrelsen konstituerer sig efter generalforsamlingen med formand, næstformand, kasserer.

 Resultatet af konstitueringen sendes sammen med bestyrelsens beretning for det forløbne år, straks efter generalforsamlingen til tst’s hovedformand.

1. Afdelingen tegnes af afdelingsformand og afdelingskasserer i forening eller en af disse i forening med 2 afdelingsbestyrelsesmedlemmer.
2. Bestyrelsen kan udstede fuldmagt til personer eller grupper af personer, der kan tegne afdelingen i definerede sammenhænge.
3. Bestyrelsen fastsætter selv sin forretningsorden. Der skal dog afholdes mindst 4 årlige bestyrelsesmøder. Referat af møder og generalforsamlinger i afdelingerne skal foreligge skriftligt.
4. Bestyrelsen kan nedsætte de for afdelingen nødvendige udvalg. Udtræder et medlem af bestyrelsen i valgperioden, konstituerer bestyrelsen sig blandt afdelingens medlemmer.
5. Det på generalforsamlingen valgte medlem af tst’s hovedbestyrelse har mødepligt på alle hovedbestyrelsesmøderne. Ved evt. forfald kan et medlem af afdelingens bestyrelse, med stemmeret, deltage i møderne.
6. Afdelingsbestyrelsen er beslutningsdygtig, når mindst halvdelen dog mindst 3 bestyrelsesmedlemmer er til stede. Alle afgørelser træffes ved simpelt flertal.
7. Medlemmer af tst’s forretningsudvalg har ret til at være til stede på afdelingens bestyrelsesmøder.
8. Afdelingsbestyrelsen leder dels det daglige arbejde i afdelingen og dels den daglige økonomi indenfor det godkendte budgets rammer.
9. Afdelingens formand har, i henhold til tst’s retningslinjer, ansvaret for, at der indhentes de krævede Børneattester for personer, der skal have direkte kontakt med børn under 15 år.
10. Det er bestyrelsens ansvar at tst’s vedtægter overholdes.

I tilfælde af, at vedtægterne ikke overholdes, kan tst’s hovedbestyrelse afsætte hele bestyrelsen eller enkelte medlemmer af bestyrelsen.

Hvis tst’s hovedbestyrelse afsætter hele bestyrelsen, udpeger hovedbestyrelsen en midlertidig afdelingsbestyrelse indtil en ny bestyrelse vælges på en ekstraordinær generalforsamling.

Hvis enkelte bestyrelsesmedlemmer afsættes, supplerer bestyrelsen sig blandt afdelingens øvrige medlemmer.

**Økonomi**

**§ 13. Kontingent.**

1. Kontingentet fastsættes for en sæson ad gangen af de enkelte afdelingers bestyrelse.

2. Afdelingsbestyrelsen har ret til at meddele hel eller delvis kontingentfrihed, når særlige forhold taler derfor.

3. Kontingentet opkræves forud for aktive medlemmer for min 6 mdr. ad gangen. For passive medlemmer opkræves kontingentet helårsvis forud.

4. Intet medlem må have mere end 1 måneds restance. Restance herudover medfører udelukkelse fra foreningens aktiviteter. Restance udover 3 måneder medfører udelukkelse af foreningen. Genoptagelse kan kun finde sted, når restancen er betalt. Bestemmelse herom træffes af Hovedbestyrelsen efter indstilling fra den pågældende afdelingsbestyrelse.

5. Hver afdeling skal betale et kontingentbeløb til hovedforeningen pr. aktivt medlem. Beløbet fastsættes af hovedbestyrelsen for et år ad gangen efter nærmere forhandling med den enkelte afdeling.

**§ 14. Hæftelse.**

1.  Foreningen hæfter kun for sine forpligtelser med den formue, der tilhører foreningen.

2.  Der påhviler ikke medlemmer af hovedbestyrelsen, forretningsudvalget og afdelingsbestyrelser eller foreningens øvrige medlemmer nogen personlig hæftelse for foreningens forpligtelser.

**§ 15. Foreningens økonomi.**

1. Foreningens udgør en økonomisk enhed.
2. De økonomiske dispositioner skal sikre foreningens handlefrihed gennem tilstrækkelig økonomisk konsolidering i samtlige afdelinger.
3. Foreningens regnskabsår er fra 1. januar til 31. december. Årsregnskabet fremlægges på hovedgeneralforsamlingen.
4. Foreningens økonomiske bevægelser skal klart fremgå af regnskabet.
5. Der udarbejdes et regnskab for hovedafdelingen og sammen med afdelingsregnskaberne udarbejdes et koncernregnskab for hele foreningen.

**§ 16. Afdelingens økonomi**

1. Bestyrelsen udarbejder hvert år et afdelingsbudget, der sammen med indstilling om kontingent for det kommende år sendes til TST’s hovedkasserer til behandling i forretningsudvalget.

2. Afdelingsbestyrelsen udarbejder hvert år et afdelingsbudget. Budgettet sendes til hovedkassereren til behandling i forretningsudvalget.

1. Ingen afdeling må træffe væsentlige økonomiske beslutninger, der ikke er nedfældet i budgettet, uden forretningsudvalgets samtykke.

Afdelingen afleverer efter hvert kvartal et kvartalsregnskab til tst’s hovedkasserer.

3. Bestyrelsen udarbejder et årsregnskab, der fremlægges på afdelingens generalforsamling. Regnskabet skal være underskrevet af alle bestyrelsens medlemmer. Regnskabsåret følger tst’s regnskabsår (kalenderåret).

 Afdelingens årsregnskab er først endelig godkendt, når det samlede regnskab for tst er godkendt på den årlige Hovedgeneralforsamling.

4. De på TST´s hovedgeneralforsamling valgte revisorer skal revidere årsregnskabet og skal til enhver tid kunne få adgang til afdelingens regnskaber, m.v.

5. Afdelingen må ikke uden tst’s forretningsudvalgs godkendelse træffe væsentlige økonomiske beslutninger, der ikke er nedfældet i budgettet.

6. Alle afdelingens økonomiske bevægelser skal klart fremgå af regnskabet.

**§ 17. Revision.**

1. På den ordinære hovedgeneralforsamling vælges 2 interne revisorer, 1 revisorsuppleant og en ekstern revisor.

2. Revisorerne skal hvert år inden generalforsamlingen gennemgå det samlede regnskab og påse, at beholdningerne er til stede. Driftsregnskabet og status forsynes med påtegning.

3. Hver af revisorerne har til enhver tid adgang til at efterse regnskabet og beholdninger.

**§ 18. Anvendelse af overskud m.v.**

1. Et af foreningen eller en afdeling konstateret driftsoverskud kan ingensinde – det være sig helt eller delvist – direkte eller indirekte udbetales til medlemmerne, ligesom der ikke i øvrigt, helt eller delvist, kan foretages udlodning af foreningens formue til medlemmerne.
2. Overskud anvendes ubeskåret til at udvikle foreningens idrætsaktiviteter og idrætsfaciliteter samt iværksætte nye tiltag herom i overensstemmelse med formålsparagraffen

**§ 19. Støtteordninger.**

1. Hovedbestyrelsen såvel som de enkelte afdelinger kan etablere støtteordninger/foreninger.

2. Støtteordninger/foreninger i hovedbestyrelse regi, kan uddelegeres til de enkelte afdelinger/støtteforeninger, for en periode på 2 år ad gangen. Hovedbestyrelsen kan inddrage de uddelegerede aktiviteter, såfremt disse misligholdes.

3. Aktiviteter, der er startet i en afd./støtteforening, skal, når de ikke længere køres i afd./støtteforening, overdrages til hovedbestyrelsen.

4. Ikke-idrætslige aktiviteter i foreningens regi skal godkendes af hovedbestyrelsen, forinden de iværksættes.

5. Vedtægter for en støtteforening under idrætsforeningen tst skal godkendes af tst’s hovedbestyrelse.

**§ 20. Repræsentation.**

1. Foreningen repræsenterer sig indenfor de unioner og forbund den er medlem af, med et medlem af hovedbestyrelsen og/eller den pågældende afdelingsformand eller en stedfortræder for denne.

2. Foreningen er medlem af de relevante hoved- og interesseorganisationer for opfyldelse af § 2 stk. 1.

**§ 21. Vedtægtsændringer.**

1. Ændringer i disse vedtægter kan kun ske på en generalforsamling, når mindst 2/3 af de afgivne stemmer er for forslaget.

2. Såfremt der på en generalforsamling vedtages vedtægtsændringer, skal de nye, ændrede vedtægter senest 1 måned efter generalforsamlingens afholdelse fremgå af idrætsforeningen tst’s hjemmeside.

**§ 22. Ophør af en afdelings aktiviteter.**

1. Beslutning om ophør af afdelings aktiviteter kan kun ske på en i denne anledning indkaldt ekstraordinær afdelingsgeneralforsamling.

2. For at være beslutningsdygtig kræves det, at mindst 2/3 af afdelingens stemmeberettigede medlemmer er til stede, og til forslagets vedtagelse kræves, at mindst 3/4 af de afgivne stemmer er for forslaget. Opnås sådant flertal på en generalforsamling, der ikke er beslutningsdygtig, indkaldes en ny generalforsamling, hvor beslutning kan træffes med ovennævnte stemmeflertal, uanset hvilket antal stemmeberettigede medlemmer, der er til stede.

3. Ved ophør af afdelingens aktiviteter, skal eventuel formue og ejendele overdrages til hovedafdelingen i tst.

4. Der kan ikke træffes beslutning om at nedlægge afdelingen uden forudgående godkendelse fra tst’s hovedbestyrelse.

**§ 23. Foreningens opløsning.**

1. Bestemmelse om foreningens opløsning kan kun ske på en i dette øjemed indkaldt ekstraordinær generalforsamling.

2. Til dennes beslutningsdygtighed kræves, at mindst 2/3 af foreningens stemmeberettigede medlemmer er til stede, og til forslagets vedtagelse kræves mindst 3/4 af de afgivne stemmer er for forslaget. Opnås sådant flertal på en generalforsamling, der ikke er beslutningsdygtig, indkaldes en ny generalforsamling, hvor beslutning kan træffes med ovennævnte stemmeflertal, uanset hvilket antal stemmeberettigede medlemmer, der er til stede.

3. På generalforsamlingen skal samtidig træffes bestemmelse om anvendelse af foreningens ejendele og formue, som skal anvendes til idrætslige formål indenfor Aarhus Kommune. Her kræves dog kun simpelt stemmeflertal.

Vedtaget på hovedgeneralforsamling april 2022.

Tilst, den xx. april 2022

Hovedformand for tst: Dirigent:

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_